
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	2.02.2009

	Nr.
	   26/2983


Către
BIROUL PERMANENT AL CAMEREI DEPUTAŢILOR

Vă înaintăm, alăturat, raportul suplimentar asupra propunerii legislative pentru declararea de rezervaţie arheologică şi bun de utilitate publică de interes naţional a unor zone din teritoriul localităţilor Sarmizegetusa, Mintia-Veţel şi a Complexului cetăţilor dacice din Munţii Orăştiei-Costeşti-Cetăţuie; Cetăţuia Înaltă; Ciocuţa; Costeşti-Blidaru; Faieragu; Vârful lui Hulpe; Feţele Albe; Grădiştea Muncelului; Piatra Roşie - judeţul Hunedoara, trimisă comisiei în vederea reexaminării şi depunerii unui nou raport, cu adresa nr. Pl.x.338 din 20 octombrie 2008.
PREŞEDINTE,
SULFINA BARBU
Comisia pentru administraţie publică, amenajarea teritoriului şi echilibru ecologic

R A P O R T      S U P L I M E N T A R
asupra propunerii legislative pentru declararea de rezervaţie arheologică şi bun de utilitate publică de interes naţional a unor zone din teritoriul localităţilor Sarmizegetusa, Mintia-Veţel şi a Complexului cetăţilor dacice din Munţii Orăştiei-Costeşti-Cetăţuie; Cetăţuia Înaltă; Ciocuţa; Costeşti-Blidaru; Faieragu; Vârful lui Hulpe; Feţele Albe; Grădiştea Muncelului; Piatra Roşie - judeţul Hunedoara

În şedinţa Plenului Camerei Deputaţilor din ziua de miercuri, 15 octombrie 2008, în temeiul art.104 din Regulamentul Camerei Deputaţilor, republicat, s-a hotărât retrimiterea propunerii legislative pentru declararea de rezervaţie arheologică şi bun de utilitate publică de interes naţional a unor zone din teritoriul localităţilor Sarmizegetusa, Mintia-Veţel şi a Complexului cetăţilor dacice din Munţii Orăştiei-Costeşti-Cetăţuie; Cetăţuia Înaltă; Ciocuţa; Costeşti-Blidaru; Faieragu; Vârful lui Hulpe; Feţele Albe; Grădiştea Muncelului; Piatra Roşie - judeţul Hunedoara (Plx.338/2008), Comisiei pentru administraţie publică amenajarea teritoriului şi echilibru ecologic sesizată în fond, în vederea reexaminării şi depunerii unui nou raport.

Pentru această propunere legislativă s-a întocmit raportul nr.26/2786 din 30.09.2008 prin care s-a propus respingerea acesteia.


La întocmirea prezentului raport Comisia a avut în vedere:

· avizul favorabil al Consiliului Legislativ (nr.1716/11.12.2007)
· avizul negativ al Comisiei juridice, de disciplină şi imunităţi (nr. Pl.x338/17.06.2008)

· avizul favorabil al Comisiei pentru cultură, arte, mijloace de informare în masă (nr.30/534/10.09.2008)

· punctul de vedere negativ al Guvernului (nr. 131/16.01.2008)

Propunerea legislativă are ca obiect de reglementare declararea de rezervaţie arheologică şi bun de utilitate publică de interes naţional a unor situri arheologice dacice şi romane din judeţul Hunedoara.
În urma reexaminării, Comisia propune Plenului Camerei Deputaţilor menţinerea raportului de respingere a iniţiativei legislative din următoarele considerente: din conţinutul propunerii legislative nu reiese din bugetele căror ordonatori principali de credite se finanţează obiectivele prevăzute la art.4 alin.(3), respectiv care sunt instituţiile stipulate la art.5 lit.a) prin bugetele cărora urmează să se facă finanţarea de la bugetul de stat.
Nu sunt precizate sursele financiare necesare aplicării măsurilor propuse încălcându-se astfel dispoziţia art.138 alin.(5) din Constituţia României, republicată, care prevede că: „Nici o cheltuială bugetară nu poate fi aprobată fără stabilirea sursei de finanţare”.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.
Propunerea legislativă a fost dezbătută şi avizată în fond în şedinţa comisiei din data de 27 ianuarie 2009.

La lucrările comisiei au fost prezenţi 22 deputaţi, din totalul de 30 membri ai comisiei.
Raportul de respingere al comisiei a fost adoptat cu unanimitate de  voturi.
Propunerea legislativă a fost respinsă de Senat în şedinţa din 6 mai 2008.

Camera Deputaţilor este Cameră decizională potrivit prevederilor art.75 din Constituţia României şi ale art.92 din Regulamentul Camerei Deputaţilor. 

